Virallinen lehti nro C 200 , 30/06/1997 s. 0147



B4-0496, 0501, 0563, 0564 ja 0570/97 Päätöslauselma uuselintarvikkeista ja elintarvikkeiden uusista ainesosista Euroopan parlamentti, joka - ottaa huomioon Euroopan parlamentin ja neuvoston 27. tammikuuta 1997 antaman asetuksen (ETY) N:o 258/97 uuselintarvikkeista ja elintarvikkeiden uusista ainesosista ((EYVL L 43, 14.2.1997, s. 1)), - ottaa huomioon neuvoston 23. huhtikuuta 1990 antaman direktiivin 90/220/ETY geneettisesti muunnettujen organismien tarkoituksellisesta levittämisestä ympäristöön ((EYVL L 117, 8.5.1990, s. 15)), A. katsoo, että uuselintarvikkeita koskeva asetus edistää merkittävästi kaupan, teollisuuden ja kuluttajien oikeussuojan luomista geneettisesti muunnettujen elintarvikkeiden markkinoille saattamisen ja merkitsemisen yhteydessä, B. katsoo, että kuluttajien, teollisuuden edustajien ja myös luvan myöntävien kansallisten viranomaisten keskuudessa vallitsee huomattava oikeudellinen epävarmuus, joka perustuu uuselintarvikkeita koskevan asetuksen erilaisiin tulkitsemismahdollisuuksiin, C. katsoo, että tarvitaan selkeät soveltamismääräykset asetuksen tulkitsemisesta, D. ottaa huomioon, että eräät jäsenvaltiot ovat jo vahvistaneet joitakin uuselintarvikkeiden merkintää koskevia kansallisia määräyksiä, E. ottaa huomioon, ettei komissio ole toistaiseksi pystynyt tekemään selkeitä aloitteita soveltamismääräysten esittämiseksi; 1. Toistaa kantansa siitä, että elintarvikkeiden vaarattomuuden ja niin muodoin kuluttajien terveyden on oltava määräävä tekijä ja että on varmistettava avoimuus kuluttajia kohtaan; pyytää komissiota soveltamaan täysipainoisesti ennalta varautumisen periaatetta; 2. Pitää valitettavana, ettei komissio ole säätänyt soveltamismääräyksiä, jotka varmistaisivat uuselintarvikkeiden ja elintarvikkeiden uusien ainesosien selkeän ja yhtenäisen merkinnän yhteisön alueella; 3. Pitää huolestuttavana, että jäsenvaltioiden erilaiset merkintää koskevat vaatimukset voivat haitata uuselintarvikkeiden markkinointia yhteisön alueella; 4. On huolestunut siitä, että niitä lainsäädännössä olevia perusteita, jotka määrittävät mitkä ovat uuselintarvikkeita tai elintarvikkeen uusia ainesosia, voidaan soveltaa väärin siten, että arvioinnin ulkopuolelle jätetään vähäisin teknisin perustein tuotteita tai aineita, joiden turvallisuus olisi oikeastaan arvioitava tämän asetuksen mukaisesti; 5. Pyytää komissiota välittömästi antamaan pakkausmerkintöjen toteuttamista koskevia määräyksiä, jotta eurooppalaiset kuluttajat olisivat mahdollisimman tarkoin selvillä kaikista ravitsemuksellisia tai muita ominaisuuksia koskevista muutoksista, joiden vaikutuksesta uuselintarvike tai elintarvikkeen uusi ainesosa ei enää vastaa olemassa olevaa elintarviketta tai olemassa olevaa elintarvikkeen ainesosaa; 6. Vaatii, että tällainen todettu ero ei saa koskaan sisältyä luonnollisille vaihteluille sallittuihin rajoihin; 7. On sitä mieltä, että uuselintarvikkeen tai elintarvikkeen uuden ainesosan koostumusta on muutettu, kun sen nukleiinihapot eivät enää vastaa olemassa olevan elintarvikkeen tai olemassa olevan elintarvikkeen ainesosan nukleiinihappoja edellä mainitun asetuksen 1 artiklan 2 kohdassa mainittujen tekniikoiden käytön seurauksena; 8. Tukee varauksitta sitä, että kuluttajien on tarpeen saada kaikki tarvitsemansa tiedot, jotta he voivat käyttää oikeuttaan valita mitä syövät ja jotta vältetään se, että elintarvikkeiden tuottajat käyttävät epäselviä ja myyntiä edistäviä mainoslauseita; katsoo, että pakkauksissa olevat epämääräiset sanamuodot kuten «valmistettu käyttäen nykyaikaista bioteknologiaa» eivät ole yhdenmukaisia edellä mainitun asetuksen 8 artiklan 1 kohdan kanssa; 9. Kehottaa komissiota esittämään selkeät perusteet sellaisten elintarvikkeiden ja elintarvikkeiden ainesosien myönteiselle merkinnälle, jotka eivät koostu geneettisesti muunnetuista organismeista eivätkä sisällä niitä ja joita ei ole tuotettu geneettisillä valmistusmenetelmillä asetuksen mukaisesti; 10. Ottaa tehtäväkseen valvoa asetuksen (EY) N:o 258/97 täytäntöönpanoa tämän päätöslauselman valossa ja varmistaa, että Euroopan unionista tehdyn sopimuksen mukaiset yhteisön oikeudelliset velvoitteet täytetään, sekä ryhtyy asianmukaisiin toimiin, jos näyttää siltä, että näin ei tapahdu; 11. Kehottaa puhemiestään välittämään tämän päätöslauselman komissiolle, neuvostolle ja jäsenvaltioiden hallituksille ja parlamenteille.